google/wiki40b huggingface dataset:
Gauldal-Østerdal Buss

Gauldal-Østerdal Buss var et busselskap med hovedkontor i Røros, og som eksisterte i en kort fase i en intens omstillingsfase i bussbransjen.

Framveksten

Gauldal Billag og Østerdal Billag var naboselskaper i en årrekke. Østerdal Billag ble lagt ut for salg midt på 1990-tallet. Selskapet ble i mai 1996 overtatt av Norbuss AS, en sammenslutning av flere busselskaper, blant dem Gauldal Billag. Norbuss overtok 91 prosent av aksjene. I april 2000 overtok Gauldal Billag 66 prosent av aksjene i Østerdal Billag, og Norbuss satt igjen med resterende 34 prosent. På dette tidspunktet hadde de to selskapene gått sammen om Østerdalekspressen, en ekspessbussrute Trondheim-Oslo gjennom Østerdalen. I februar 2002 hadde Gauldal Billag fått kontroll på alle aksjene i Østerdal Billag. Likevel fortsatte disse som to separate selskaper. 
I juni 2004 hadde TrønderBilene skaffet seg kontroll over 39,13 prosent av aksjene i Gauldal Billag. I oktober 2010 har TrønderBilene skaffet seg Holtålen kommunes andel på 13,1 prosent av aksjene Gauldal Billag og eier dermed over 50 prosent av aksjene. I januar 2011 fusjoneres Gauldal Billag og Østerdal Billag. Selskapene omstruktureres og Gauldal-Østerdal Buss (GØB) skilles ut som et busselskap. Samtidig dannes Tamnes Transport som tar seg av all godstrafikk, og GB Transportservise som tar hånd om verksteddriften. I februar 2014 overtar TrønderBilene alle aksjene i GØB og selskapet fusjoneres inn i TrønderBilene.

Sluttfasen

Før dette hadde selskapets busstrafikk blitt lagt ut på anbud. I løpet av 2012-2013 tapte selskapet alle rutene fra Gauldal Billag i Sør-Trøndelag. Mandag 19. august 2013 overtok Boreal Transport Midt-Norge og Nettbuss Midt-Norge denne busskjøringen. Men samme året vant også selskapet et bussanbud i en annen region, i Ottadalen med ruter fram til Lillehammer. På samme tid vant selskapet et nytt bussanbud som betydde svært mye. Selskapet vant bussanbudet for Østerdalsregionen med oppstart 1. juli 2015. Dermed kunne selskapet fortsette rutene fra tidligere Østerdal Billag, og dessuten overta trafikken fra Åmot-Engerdal Bilselskap, Boreal Transport Sør sine ruter i Trysil, og lokalruter Nettbuss Øst hadde i Elverumsregionen. Neste år vant TrønderBilene avd. Tynset bussanbud i Valdres, som i nesten 100 år ble drevet av Jotunheimen og Valdresruten Bilselskap. Oppstart for dette anbudet er juni 2016. 
26. august 2014 ble Gauldal-Østerdal Buss innlemmet i TrønderBilene AS og var dermed historie.
Ichthys

Ichthys eller fisken er et symbol som har blitt brukt av kristne fra den første kristne tiden. Av flere grunner var dette kanskje det viktigste symbolet blant de første kristne. Bokstavene i det greske ordet for fisk «ΙΧΘΥΣ» er et akronym for «Ἰησοῦς Χριστός, Θεοῦ Υἱός, Σωτήρ» (Iesous Khristos, Theou hyios, soter) som betyr «Jesus Kristus, Guds sønn, frelser». Symbolet ble med dette en kort trosbekjennelse.
De første kristne var en forfulgt minoritet, og blant dem ble og symbolet brukt som en «legitimasjon». Ved å tegne symbolet kunne man trygt presentere seg som kristen for andre uten fare for å bli avslørt for dem som ikke var kristne.
Det finnes også flere henvisninger til fisk i Det nye testamentet. Flere av Jesu apostler var fiskere, og i Markusevangeliet ba dem om å bli «menneskefiskere». Det eneste av Jesu mirakler som blir beskrevet i alle fire evangeliene er det såkalte brødunderet, der Jesus gjør fem brød og to fisk til mat for fem tusen. Matteus og Markus forteller også om et tilsvarende mirakel der han metter fire tusen mennesker med brød og fisk. Det blir også fortalt om mirakler der Jesus hjelper disiplene å fange fisk etter at de har fisket lenge forgjeves. Et annet bibelvers som kan ha spilt inn er i Lukasevangeliet der det står at «Denne slekten er en ond slekt. Den krever tegn, men den skal ikke få noe annet tegn enn Jona-tegnet.» «Jona-tegnet» viser til fortellingen om profeten Jona som ble slukt av "en stor fisk" og tilbrakte tre dager i buken på den store fisken (se Jona 2,1) før han ble spyttet ut.
Gummiboot (programvare)

Gummiboot er en tidligere fri og åpen oppstartslaster for systemer som brukte Unified Extensible Firmware Interface (UEFI). I mai 2015 ble gummiboot integrert i systemd og dannet komponenten systemd-boot som tjener som en oppstartshåndterer for UEFI. Kildekode-lageret for gummiboot ble tømt i juli 2015.
Siste versjon var 48, og ble lansert 30. januar 2015.
Abdelkrim El Hadrioui

Karriere

El Hadrioui har spilt for klubbene FAR Rabat, Benfica, AZ Alkmaar og R. Charleroi.
Som landslagsspiller var han med i Marokkos tropp både til VM i fotball i 1994 og i 1998, hvor han spilte henholdsvis tre og to kamper. Han deltok også i Sommer-OL i 1992. Han har to ganger deltatt i Afrikamesterskapet i fotball; i 1998 og 2000.
Protolucaninae

Utbredelse

Gruppen er bare kjent fra fossiler fra Nedre Kritt fra Mongolia (125-112 millioner år før nåtid).
Paonias

Utseende

Middelsstore, brunlige svermere med forholdsvis små vinger, forvingene er sigdformede, hos noen med ujevn ytterkant. Artene har øyeflekker på bakvingen, men disse mangler en svart "pupill" i midten.

Levevis

De voksne sommerfuglene tar ikke næring til seg. Larvene lever på ulike busker og trær.

Utbredelse

Slekten er utbredt i Mexico og i Nord-Amerika.
Backbone Entertainment

Backbone Entertainment er et uavhengig videospillutviklingsselskap i Emeryville i California. Det ble stiftet i 1992. De har blant annet utviklet Nintendo DS-versjonen av Sims 2.
Pavel Janáček

Liv

Fordi han av politiske årsaker ikke fikk studere ved Karlsuniversitetets filosofiske fakultet i Praha, studerte han på Høyskolen for økonomi samme sted. I årene 1990-1995 skrev han i kulturspaltene i avisen Lidové noviny, i årene 1995-1995 som redaktør for det litterære tidsskriftet Tvar. Fra 1995 har han arbeidet på Institutt for tsjekkisk litteratur ved Det tsjekkiske vitenskapsakademiet, først på avdelingen for samtidslitteratur, senere på avdelingen for litterær kultur og fra 2010 som instituttets direktør. I årene 2003-2010 underviste han på Instituttet for tsjekkisk litteratur og allmen litteraturvitenskap ved Karlsuniversitetets filosofiske fakultet. På tsjekkisk radios kanal Vltava leder han programmet ”Ord om litteratur”, der han diskuterer ny tsjekkisk skjønnlitteratur med inviterte gjester.
Tigerberget

Tigerberget Supporterklubb er fotballklubben Start sin supporterklubb.
Supporterklubben har per 19. desember 2008 1128 medlemmer. Medlemmene har sin egen tribuneseksjon (feltene T1, U1) (kortside) på Sør Arena. I 2007 sesongen var supporterklubben plassert på feltene Q1, R1 og S1 (langside). På kampen mot Lillestrøm i 2007 viste en avstemning 80 % flertall for å flytte over på kortsiden.
Tigerberget arrangerer turer for sine medlemmer til Starts bortekamper.
Starts supporterklubb het opprinnelig Tigerberget. Klubbnavnet ble endret til Menigheden foran 2005-sesongen. På et ekstraordinært årsmøte den 15. mars 2012 ble det besluttet å gå tilbake til det opprinnelige navnet.

Miniheden

Miniheden er en mini supporterklubb for barn. De står ved siden av storebror på felt MINI U1 på Sør Arena. Våren 2009 ble Miniheden dannet etter en liten debatt på Menighedens hjemmesider. Barna fikk eget felt å sitte på, skjerf og genser.
Sadawaghapur vindkraftverk

Sadawaghapur vindkraftverk er et vindkraftverk i delstaten Maharashtra i India. Det har en installert produksjonskapasitet på 18 MW. Operatør er energiselskapet Tata Power, som er en del av konglomeratet Tata Group.
Reykjavíks borgermester

Reykjavíks borgermester blir valgt av bystyret i hver fireårsperiode. Borgermester siden 2014 er Dagur B. Eggertsson fra Samfylkingin, som også var borgermester fra 2007 til 2008.
Tradisjonelt har den islandske hovedstaden hatt en borgermester fra Sjálfstæðisflokkurinn (Selvstendighetspartiet), men i 1994 slo alle de politiske partiene i byen (unntatt Sjálfstæðisflokkurinn) og etablerte Reykjavíkurlistinn (Reykjavíklista) som klarte å få flertall for en annen politisk ledelse av byen. 
Ingibjörg Sólrún Gísladóttir var listas kandidat til borgermestervervet i 1994 og valgseieren var en stor sensasjon. Splittelsen blant partiene i sentrum og på venstresiden hadde sikret Sjálfstæðisflokkurinn flertall i bystyret i 61 av de siste 65 årene, unntaket var 1978–1982 da venstresiden fikk flertall men uten å klare å samle seg om en felles borgermesterkandidat.
Lista fikk flertall i Reykjavíks bystyre i tre påfølgende valg 1994, 1998 og 2002, og hadde ordføreren like lenge, inntil lista ble lagt ned høsten 2005. Ved lokalvalget i Reykjavík i 2006 var Sjálfstæðisflokkurinn tilbake som byens største parti. Ved lokalvalgene i 2010 tapte partiet stort til Besti flokkurinn og partileder Jón Gnarr, som sammen med stemmene til Samfylkingin sikret seg ordførervervet etter det som best kan karakteriseres som et protestvalg mot finanskrisen som har herjet landet.
Tibidabo fornøyelsespark

Tibidabo fornøyelsespark (katalansk: Parc d'Atraccions del Tibidabo) er en liten fornøyelsespark på fjellet Tibidabo i Barcelona. Den ble påbegynt i 1899 og åpna i 1901, og er med det Europas nest eldste fornøyelsespark. Parken dekker et areal på rundt 70 000 m², og har en flott utsikt over byen.
Arrow-Debreu

Arrow-Debreu modellen i finans

I finans brukes begrepet Arrow-Debreu mest i sammenheng med AD-verdipapirer. Disse verdipapirer betaler én enhet gitt at en bestemt tilstand inntreffer og ingenting i alle andre tilstander. Nåverdien i dag av et slikt verdipapir betegnes dermed som en "tilstandpris".
Den internasjonale restmekanismen for straffetribunaler

Den internasjonale restmekanismen for straffetribunaler (International Residual Mechanism for Criminal Tribunals; MICT), kort omtalt som Restmekanismen, er en internasjonal domstol etablert av FNs sikkerhetsråd i 2010 for å ivareta resterende funksjoner for Det internasjonale krigsforbrytertribunalet for det tidligere Jugoslavia (ICTY) og Det internasjonale tribunalet for Rwanda (ICTR) etter at mandatene for disse tribunalene utløp. Disse funksjonene består i å behandle gjenværende anker og rettssaker, blant annet for krigsforbrytere som fortsatt er etterlyst.
Termitaxis

Utseende

En liten (ca. 2 millimeter), kort og bred, knudrete, matt, brun gjødselbille. Hodet er kort og bredt, nedoverbøyd slik at det knapt synes ovenfra. Fasettøynene mangler helt, arten er fullstendig blind. Antennene er også sterkt reduserte. Pronotum er bredere enn langt med rundede sider, i midten med en klynge av opphøyde knøler der den fremste er langt og trekantet.  Pronotum er kraftig innskåret foran bakhjørnet. Dekkvingene er hvelvede, den innerste delen med tre opphøyde lengderibber, mellomrommene mellom disse med store, ovale punktgroper.

Levevis

Arten er sannsynligvis knyttet til termitter i slekten Rhinotermes.

Utbredelse

Arten er beskrevet fra Peru.
Putsj

PUTSJ er et miljømagasin på nett og papir for unge. Magasinet gis ut av Natur og Ungdom og omhandler aktivisme, miljøvern og kultur. Siden 2000 har Putsj erstattet det tidligere Natur og Samfunn.
Bladet kommer ut fire ganger i året med et opplag på ca. 8500. Alle Natur og Ungdoms medlemmer får bladet gratis, men det er også mulig å være abonnent.
Nettmagasinet oppdateres flere ganger i uken. 
Redaktør for magasinet på nett og papir er Marit Worpvik. Putsj har en fast redaksjon bestående av frivillige journalister, fotografer og illutratører.
Rivieraen

Rivieraen er landskapet langs Det tyrrenske havets nordkyst vest i Middelhavet. Området er delt mellom Frankrike, Italia og Monaco. 
Den franske delen (med Monaco) blir kalt den franske riviera eller Côte d’Azur, mens den italienske delen blir kalt den italienske riviera. 
Populært anslåes den italienske rivieraen å starte i Pisa og ende i Ventimiglia, 4 km fra den franske grensen. Den franske rivieraen starter i Menton, 2 km inn i Frankrike og ender i Toulon, ikke langt fra Marseille. Den "store" Riviereaen strekker seg altså fra Pisa til Toulon, en strekning på litt over 500 km. De mest populære turiststedene er Toulon, Cannes, Saint-Tropez, Antibes, Nice, Menton, San Remo, Savona, Levanto, La Spezia, Massa og Viareggio     
I blant kalles også Italia kyst ved Adriaterhavet for den adriatiske riviera. 
I den sørlige Østersjøen, er det den tyske riviera - i Mecklenburg og Vorpommern.
Andre Barrett

College-karriere

Andre Barrett spilte fire sesonger for Seton Hall University fra 2000 til 2004. Barrett har skolerekorden i antall minutter spilt med sine 4296 minutter.
På colleget fikk han spille 122 kamper der han startet alle sammen. I gjennomsnitt scoret Barrett 15,3 poeng per kamp, tok 3,7 returer per kamp og stjal ballen i gjennomsnitt 1,42 ganger fra motspilleren per kamp.

Houston Rockets

28. oktober 2004 signerte Andre Barrett en kontrakt med NBA-klubben Houston Rockets. Han ble sparket igjen fra klubben 19. mars 2005.
I 2004 – 2005-sesongen spilte Barrett for både Houston Rockets og Orlando Magic. Denne sesongen spilte han totalt 38 kamper der han i gjennomsnitt scoret 3,1 poeng per kamp.

Orlando Magic

31. mars 2005 signerte Barrett en 10-dagers-kontrakt med klubben Orlando Magic. Det tok 10 dager før Andre Barrett fikk en kontrakt ut sesongen den 10. april 2005.

Phoenix Suns

I 2006 fikk Andre Barrett en kontrakt med klubben Phoenix Suns. Dette var et svært kort opphold for hans del i klubben.
I 2005 – 2006-sesongen spilte Barrett noe av sesongen for Phoenix Suns, og noe av sesongen for Toronto Raptors. Denne sesongen spilte han totalt 19 kamper der han i gjennomsnitt scoret 4,6 poeng per kamp og tok i gjennomsnitt 1,3 returer per kamp. Barrett traff på 36,5 % av skuddene sine fra banen, derav 14,3 % av 3-poengskuddene sine og 75 % fra straffelinjen.

Toronto Raptors

15. mars 2006 fikk Barrett en 10-dagerskontrakt med NBA-klubben Toronto Raptors. Etter de 10 dagene hadde gått, signerte han sin andre 10-dagerskontrakt for klubben. Etter denne andre kontrakten hadde gått ut fikk Barrett den 4. april 2006 en kontrakt med klubben for resten av sesongen.

Chicago Bulls

2. oktober 2006 signerte Andre Barrett en kontrakt i NBA-klubben Chicago Bulls. I denne klubben ble Barrett i en sesong.
Denne sesongen spilte Andre Barrett 5 kamper der han i gjennomsnitt scoret 1,3 poeng per kamp og han scoret på 50 % av skuddene sine fra banen.

Los Angeles Clippers

I 2008 signerte Andre Barrett en kontrakt med Los Angeles Clippers.

Austin Toros

1. mars 2008 signerte han en 10-dagerskontrakt med NBAlaget Los Angeles Clippers. Da kontrakten utløp ble den ikke fornyet, laget hentet inn Smush Parker isteden.

FC Barcelona Basquet

14. august 2008 signerte Andre Barrett en 2-årskontrakt med den spanske ACB-ligaklubben FC Barcelona Basquet.

Idaho Stampede

Fra februar 2010 spilte Barrett for NBA D-ligaklubben Idaho Stampede.

Chorale Roanne Basket

I juli 2011 skrev han kontrakt med den franske klubben Chorale Roanne Basket.
Grunnkretser i Skjåk kommune

Grunnkretser i Skjåk kommune er delområder og grunnkretser som seksjonerer Skjåk kommune, Oppland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Marauna

Utseende

Middelsstore, lange og tynne, mørkt brunlige trebukker. Antennene er tynne og omtren så lange som kroppen. Pronotum er litt tønneformet, tydelig lengre enn bredt. Dekkvingene er parallellsidige.

Utbredelse

Slekten er utbredt i Brasil, Bolivia og Paraguay.
Ma Jun

Ma Jun (f. ca. 1968) er en kinesisk miljøverner, forfatter, konsulent og journalist. Han har forfattet China's Water Crisis (kinesisk: Zhongguo shui weiji) (2004)
Spansk statsborgerskap

Spansk statsborgerskap gis hovedsakelig til den som har en spansk forelder, er gift med en spansk statsborger eller som er bosatt permanent i Spania (se naturalisering). Spansk lov, artikkel 11, viser til spansk statsborgerskap og etablerer en adskilt lov som regulerer til hvordan spansk statsborgerskap kan oppnås og mistes. Denne adskilte loven er spansk sivilrett. I generelle vendinger er spansk nasjonalitet basert på prinsippet om jus sanguinis ((latin for «blodets rett»), selv om bestemt begrensninger eksisterer for å få tilgang til spansk nasjonalitet basert på prinsippet jus soli (latin: «jordens rett»).

Historie

Alle historiske konstitusjoner i Spania har hatt en artikkel som har definert spansk nasjonalitet, selv om disse forfatningene har aldri blitt effektivisert. Den nåværende forfatningen av 1978 er den første som ikke definerer spansk nasjonalitet, men etablerer at en særskilt lov skal definere den i sin helhet, og som er spansk sivilrett. I tillegg er det den første forfatningen som ettertrykkelig etablerer at de som er «spansk av opprinnelse» — løselig tilsvarer til en «innfødt spanjol» — kan bli fratatt sin nasjonalitet. Den 13. juli 1982, og i henhold til hva som hadde blitt establert i forfatningen, den første loven angående nasjonalitet — som faktisk var en endring av den spanske sivilretten — ble godkjent. Denne loven har blitt reformert den 17. desember 1990, den 23. desember 1993, den 2. november 1995 og sist den 2. oktober 2002.
Godkjennelsen av 11. artikkel av forfatningen var til dels kontroversiell, hovedsakelig grunnet den mulige forvirringen den kunne føre til med begrepet «nasjonaliter» — en referanse til de samfunn eller regioner med en særlig historisk og kulturell identitet som utgjør den spanske nasjon — noe som hadde vært benyttet i den andre artikkelen i forfatningen. Det ble foreslått at 11. artikkel burde erstatte begrepet «nasjonalitet» med «statsborgerskap», men det ble betraktet — slik som det er felles i andre lovgivninger i Europa og i Latin-Amerika — at begrepene ikke var synonyme.
Et annet poeng av forfatningsmessig konflikt hadde sin årsak i opprettelsen av statsborgerskap til i EU, eller riktigere, Unionsmedborgerskapet, hvor alle nasjonaliteter i medlemslandene hadde samme rettigheter i alle medlemslandene, inkludert retten til aktiv og passiv stemmerett i kommunevalg. Forfatningen ble endret for å tillate dette.
Askell Jonsson

Askell Jonsson eller Åskell Jonsson (født 1188, død 1254) var  biskop i Stavanger fra 1226 til 1254. 
Fødselsåret er ukjent, men man antar at han døde i 1254. Hans far var trolig Jon Gautsson fra Ornes i Sogn. Broren var Arnbjørn Jonsson, først bagler- og senere birkebeinerhøvding.
Fra flere historiske kilder vet vi at han allerede før bispeutnevnelsen var en av kong Håkon Håkonssons mest betrodde menn blant annet som kongens personlige sendemann hos den engelske kongen, Henrik III. Askell var først kapellan, deretter erkediakon i Bergen. I 1226 ble han utnevnt til biskop av Stavanger. Askell var også til stede da kong Håkon Håkonsson ble kronet i Bergen i 1247. 
De fleste av de vakre gotiske steinkirkene som ennå står i det gamle Stavanger bispedømme, bant annet Avaldsnes, Finnøy, Ogne, Orre, Sola, er oppført i hans tid.
Richard Clayderman

Oppvekst og utdannelse

Hans far som var pianolærer ga ham de første pianotimer i veldig ung alder. Det blir sagt at han i seksårsalderen kunne lese noter langt bedre enn han kunne lese fransk.
I en alder av tolv år startet han på musikkonservatoriet, hvor han seksten år gammel vant den øverste pris i kategori piano. Han ble da forespeilet en lovende karriere som klassisk pianist. Like etter dette gav han opp de klassiske øvelsene og gikk over til moderne musikk, da hans far på denne tiden var syk og ute av stand til å finansiere de videre studiene. For å tjene til livets opphold startet han å jobbe som akkompagnist og studiomusiker.

Ballade pour Adeline

I 1976 ble han invitert av Olivier Toussaint, en fransk plateprodusent, og hans partner Paul de Senneville, til å spille inn en rolig pianoballade. Paul de Senneville hadde komponert denne balladen som en hyllest til sin nyfødte datter Adeline. Den 23 år gamle Pagès gjennomgikk audition sammen med 20 andre pianister. De likte hans spesielle og myke «touch» på tangentene kombinert med hans utstråling og personlighet, og det endte med at han fikk jobben. 
Philippe endret da sitt kunstnernavn til Richard Clayderman (han tok sin oldemors etternavn for å unngå feil uttalelse av hans egentlige navn utenfor Frankrike), og singelen slo gjennom med en gang. Ballade pour Adeline solgte 22 millioner eksemplarer i 38 land.

Suksess

Clayderman har spilt inn over 1 200 melodier, og har skapt en ny romantisk stil gjennom et repertoar som kombinerer eget materiale med klassikere og kjente poplåter. Han er en av verdens mestselgende artister gjennom alle tider med ca. 90 millioner solgte plater, deriblant 267 gull- og 70 platinaplater.
Claydermans musikk har blitt meget populær i Øst-Asia, i land som for eksempel Japan, Taiwan og Kina. Noen kinesiske musikklærere har definert en sammenheng mellom populariteten av hans musikk i Kina til økningen i antall pianoelever siden 1980-tallet. Ifølge boken Last Chance to See av Douglas Adams, utgitt 1990, var Clayderman den mest spilte artisten i Kina på denne tiden. 
I 1984 ble det på Waldorf Astoria Hotel i New York arrangert en musikalsk feiring, og USAs førstedame Nancy Reagan ga ham tittelen The Prince of Romance («romantikkens fyrste»).
Den japansk-koreanske traktat av 1885

Den japansk-koreanske traktat av 1885 eller Hanseongtraktaten eller Seoultraktaten var en traktat satt opp etter et mislykket statskupp i Korea i desember 1884.
Kuppforsøket, kjent som Gapsinkuppet startet 4. desember 1884. At kuppet skjedde akkurat da var ikke tilfeldig; Kina hadde nettopp trukket tilbake halvparten av sine soldater fra en kinesisk garnison i Seoul. Etter tre dager ble kuppmakerne, som hadde erobret kongepalasset i Seoul, slått tilbake av kinesiske soldater fra den kinesiske garnisonen i Seoul. Under kamphandlingene brant den japanske legasjonens bygning i byen ned foruten at 40 japanere ble drept. Japanske myndigheter forlangte en beklagelse og kompensasjon fra de koreanske myndighetene etter hendelsen.  
Det ble igangsatt diplomatiske samtaler og forhandlinger om en avtale etter hendelsen. Den japanske delegasjonen ble ledet av Inoue Kaoru, og de diplomatiske forhandlingene ble fullført i januar 1885.
Japanske myndigheter fikk en beklagelse og kompensasjon fra de koreanske myndighetene. Traktaten gjenopprettet de diplomatiske forbindelsene mellom Japan og Korea. Korea måtte dessuten betale Japan 110 000 Yen og skaffe til veie tomt og dekke kostnadene for en ny legasjonsbygning.

Etterspill

For å redusere spenningen rundt Korea, ble Japan og Kina enige om å trekke alle sine soldater ut av Korea etter å ha signert  Tientsinkonvensjonen 18. april 1885.
Yitong

Yitong for mandsjuene (kinesisk: 伊通满族自治县; pinyin: Yītōng mǎnzú Zìzhìxiàn) er et autonomt fylke i byprefekturet Siping i provinsen Jilin i Folkerepublikken Kina.
Befolkningen var på 473 842 innbyggere i 1999.
João Vieira

Karriere

Vieira deltok i sitt første EM i 1998, her endte han på 20.-plass. Året etter deltok han i VM, men ble diskvalifisert. I 2000 tok han sin første internasjonale metalje, da han fikk sølv i det ibero-amerikanske mesterskapet. 
Hans beste VM-resultat kom i 2009, da han kom på 10.-plass. 
Han har to EM-bronser, fra 2006 og 2010.
Kirkelig fellesråd

Kirkelig fellesråd er et organ innen Den norske kirke, og finnes i alle norske kommuner. Kirkelig fellesråd så dagens lys i 1997 ved at den kommunale forvaltningen av kirken lokalt innenfor personal, økonomistyring, byggdrift og gravplassforvaltning ble flyttet fra kommunen til dette nyopprettede forvaltningsorganet. Kirkelig fellesråd betegnes som en del av kommuneforvaltningen, men er ikke en del av kommunens organisasjon ved at det etter utskillelsen er to separate rettssubjekter og har hver sine folkevalgte organer.
Rådet sammensettes av representanter fra de valgte menighetsrådene i kommunen. Rådets oppgaver er å ivareta kirkegårder, kirkebygg og kontorer for kirkelige ansatte. Rådets daglige virksomhet ledes av kirkevergen.
Rådet er arbeidgiver for flere av de ansatte i kirken: Kirketjener, graver, klokker, menighetsforvalter, menighetssekretær, organist, kontormedarbeidere; i praksis alle andre enn prestene og de statlig ansatte kateketene.